钦定古今图书集成/明伦汇编/氏族典/第384卷 > 李景
## 钦定古今图书集成/明伦汇编/氏族典/第384卷 > 李景

按《隋书李景传》：“景字道兴，天水休官人。父超，周应戎
二州刺史。景容貌奇伟，平齐之役，颇有力焉。授仪同
三司，以平尉迥进位开府，赐爵平寇县公。开皇九年，
以行军总管从王世积伐陈有功，进位上开府。十七
年，为马军总管。后与杨纪送义成公主至恒安，遇突
厥来寇。时韩洪为敌所败，景率所领数百人援之，力”
战三日，杀敌甚众。仁寿中，检校代州总管，被征入京。
进位柱国，拜右武卫大将军。景智略非所长，而忠直
为时所许，帝甚信之。五年，车骑西巡至天水，景献食
于帝。帝曰：“公主人也。”赐坐齐王暕之上。九年，进爵滑
国公。十二年，帝令景营辽东战具于北平。于时盗贼
蜂起，道路隔绝，为高开道所围，独守孤城，外无声援。
岁馀，士卒患脚肿而死者十将六七，景抚循之，一无
离叛。及帝崩于江都，辽西太守邓暠救之，遂归柳城。
后将还幽州，道遇贼，见害。子世谟。